149. löggjafarþing 2018–2019.

Þingskjal 1897 — 915. mál.

Svar

sjávarútvegs- og landbúnaðarráðherra við fyrirspurn frá Ingu Sæland
um humarveiðar.

1.	Hver var árlegur fjöldi skipa sem stunduðu humarveiðar á árunum 2000–2018?

Fiskveiðiárið 1999/2000 stunduðu 34 bátar humarveiðar. Humarbátar urðu flestir 44 fiskveiðiárið 2002/2003, en hefur síðan fækkað. Á yfirstandandi fiskveiðiári 2018/2019 hafa 6 bátar stundað humarveiðar, sjá eftirfarandi svar Fiskistofu.

Fjöldi skipa sem stunduðu humarveiðar fiskveiðiárin 99/00 – 18/19
Fiskveiðiár	99/00	00/01	01/02	02/03	03/04	04/05	05/06	06/07	07/08	08/09
Samtals	34	37	37	44	30	30	30	24	25	21

Fiskveiðiár	09/10	10/11	11/12	12/13	13/14	14/15	15/16	16/17	17/18	18/19
Samtals	21	18	18	19	17	17	14	10	9	6

2.	Hver var þróun á vélarafli og togkrafti skipa sem stunduðu humarveiðar á fyrrgreindu árabili?

Fiskistofa hefur ekki gögn um vélarafl skipa. Stofnunin hefur við úthlutun aflamarks kannað árlega (skipaskrá Siglingastofnunar/Samgöngustofu) hvort viðkomandi bátur sé innan þeirra stærðarmarka sem kveðið er á um í reglugerð, en stofnunin hefur ekki haldið lista yfir þau skip. Upplýsingar um togkraft skipa eru almennt ekki skráðar.

Hámarksstærð báta sem mega stunda humarveiðar hefur breyst frá árinu 2000, sbr. eftirfarandi reglugerðarákvæði:

–	Árið 2000 var bátum sem voru 210 brl. eða minni heimilt að stunda humarveiðar. Þó var skipum sem búin voru 900 hestafla aðalvél eða stærri óheimilt að stunda humarveiðar.

–	Árið 2002 var bátum sem voru 300 brl. eða minni heimilt að stunda humarveiðar, enda væru þeir búnir 740 kílówatta aðalvél eða minni.

–	Árið 2004 voru humarveiðar aðeins heimilar fiskiskipum sem voru 300 brl. og minni enda væru þau búin 740 kílówatta aðalvél eða minni.

–	Frá árinu 2017 hafa humarveiðar verið heimilar fiskiskipum sem eru 50 metrar að skrán
ingarlengd eða styttri.

3.	Hver var þróun í stærð, þunga og gerð veiðarfæra við humarveiðar á sama árabili?

Samkvæmt meðfylgjandi greinargerð Hafrannsóknastofnunar, sem byggist á upplýsingum úr afladagbókum, hefur humartrollið lítið breyst á umræddu tímabili. Fleiri bátar toga nú með tvö troll í stað eins áður. Hlerar hafa stækkað og þyngst, en með tilkomu tveggja trolla fækkar hlerum um tvo á hverja toglengd. Á móti kemur þegar notuð eru tvö troll þá er notaður klumpur eða lóð á milli humartrollanna og um þann búnað eru engar tiltækar upplýsingar. Lóðin hafa þó þróast frá föstum klump yfir í rúllandi kefli.

Í svari Hafrannsóknastofnunar er einnig minnst á gildruveiðar sem lítt hafi verið stundaðar við Ísland. Ef litið er til helstu veiðiþjóða erlendis er það einungis í Skotlandi sem leturhumar er veiddur í gildrur svo nokkru nemi. Árið 2015 voru t.d. tæplega 10% aflans veidd í gildrur þar í landi.

4.	Hafa stjórnvöld hvatt til breyttra aðferða við veiðar á humri, svo sem að teknar verði upp gildruveiðar í stað togveiða?

Stjórnvöld hafa ekki hvatt til tiltekinna aðferða við humarveiðar og undanfarin ár farið að ráðgjöf Hafrannsóknastofnunar í hvívetna.

Fylgiskjal.

Greinargerð Hafrannsóknastofnunar, sbr. 3. lið fyrirspurnarinnar.